text: মঠবাড়িয়ায় পোস্ট মাস্টারের বিরুদ্ধে দুর্নীতির অভিযোগ -Deshebideshe
  পিরোজপুর, ২৫ ডিসেম্বর- পিরোজপুরের মঠবাড়িয়া উপজেলা ঘোসের টিকিকাটা শাখা পোস্ট মাস্টার মোস্তাফিজুর রহমানের বিরুদ্ধে পোস্ট অফিসের ল্যাপটপ বিক্রি, প্রাপকের আসা চাকরির ইন্টারভিউ কার্ড গোপন করা, নিজের ভাইকে রানারের দায়িত্ব দিয়ে তার বেতন আত্মসাৎসহ সীমাহীন দুর্নীতির অভিযোগ পাওয়া গেছে।
  সম্প্রতি চাকরির ইন্টারভিউ কার্ড গোপন করা ভুক্তভোগী উপজেলার ঘোষের টিকিকাটা গ্রামের আব্দুল বারেক খানের ছেলে রুবেল মিয়া এ ঘটনার তদন্তপূর্বক বিচার চেয়ে বরিশাল বিভাগীয় ডেপুটি পোস্ট মাস্টার বরাবর লিখিত অভিযোগ করেন।
  লিখিত অভিযোগ সূত্রে জানা যায়, ওই পোস্ট মাস্টার মোস্তাফিজুর রহমানের সঙ্গে অভিযোগকারী রুবেল মিয়ার জমিজমা সংক্রান্ত বিরোধ ছিল। তার নামে পোস্ট অফিসে আসা বিভিন্ন সময় ছয়টি চাকরির ইন্টাভিউ কার্ড রুবেলকে না দিয়ে তা গোপন রাখেন। পরে রুবেল উপজেলা পোস্ট অফিসে খোঁজ নিলে এর সত্যতা মেলে।
  অভিযোগে আরও জানা যায়, পোস্ট অফিসের সরকারি আসবাবপত্র ও ল্যাপটপ বিক্রি করে টাকা আত্মসাত এবং ওই অফিসের রানারের বেতনের টাকাও মোস্তাফিজ উত্তোলন করে আত্মসাত করতেন। এছাড়া পোস্ট অফিসের কাজে ব্যবহারের জন্য সরকারি মোবাইল সিম তার স্ত্রী ব্যবহার করছেন। শাখা পোস্ট অফিসটি বন্ধ রেখে বাড়িতে বসে কাজ করেন তিনি। ওই শাখা পোস্ট মাস্টারের আপন ছোট ভাই রানার শহিদুল ইসলাম মিন্টু বরিশালে একটি কোম্পানিতে কর্মরত আছেন।
  এ বিষয়ে অভিযুক্ত শাখা পোস্ট মাস্টার মোস্তাফিজুর রহমানের সঙ্গে মোবাইলে যোগাযোগ করা হলে তিনি বিভিন্ন অজুহাত দেখিয়ে কথা বলতে রাজি হননি।
  ডেপুটি পোস্ট মাস্টার জেনারেল বরিশাল মিজানুর রহমান বলেন, অভিযোগের বিষয়টি তদন্ত করে আইনগত ব্যবস্থা নেওয়া হবে।